CELEX: E2020J0014
Language: da
Date: 2021-07-15 00:00:00
Title: Domstolens dom af 15. juli 2021 i sag E-14/20 Liti-Link AG mod LGT Bank AG (Direktiv 2004/39/EF — direktiv 2006/73/EF — udtrykket »væsentlige vilkår« — tilstrækkelig meddelelse af oplysninger til kunder — udtrykket »resuméform« — formaliteten) 2021/C 426/04

21.10.2021   
            
            
               DA
            
            
               Den Europæiske Unions Tidende
            
            
               C 426/6
            
         
      DOMSTOLENS DOM
      af 15. juli 2021
      i sag E-14/20
      Liti-Link AG mod LGT Bank AG
      
         
            (Direktiv 2004/39/EF — direktiv 2006/73/EF — udtrykket »væsentlige vilkår« — tilstrækkelig meddelelse af oplysninger til kunder — udtrykket »resuméform« — formaliteten)
         
      
      (2021/C 426/04)
      I sag E-14/20, Liti-Link AG mod LGT Bank AG, hvori højesteret i Liechtenstein (Fürstlicher Oberster Gerichtshof) har anmodet Domstolen om i henhold til artikel 34 i aftalen i aftalen mellem EFTA-staterne om oprettelse af en tilsynsmyndighed og en domstol at fortolke Kommissionens direktiv 2006/73/EF af 10. august 2006 om gennemførelse af Europa-Parlamentets og Rådets direktiv 2004/39/EF for så vidt angår de organisatoriske krav til og betingelserne for drift af investeringsselskaber samt definitioner af begreber med henblik på nævnte direktiv, har Domstolen, sammensat af præsidenten Páll Hreinsson og dommerne Per Christiansen (refererende dommer) og Bernd Hammermann, afsagt dom den 15. juli 2021. Domskonklusionen lyder således:
      
                  1.
               
               
                  Sidste afsnit i artikel 26 i Kommissionens direktiv 2006/73/EF af 10. august 2006 om gennemførelse af Europa-Parlamentets og Rådets direktiv 2004/39/EF for så vidt angår de organisatoriske krav til og betingelserne for drift af investeringsselskaber samt definitioner af begreber med henblik på nævnte direktiv skal fortolkes således, at et investeringsselskab kan give de væsentlige vilkår i ordningerne vedrørende gebyrer, provisioner eller naturalieydelser i resuméform, forudsat at investeringsselskabet forud for ydelsen af en investeringsservice eller en accessorisk tjenesteydelse klart har oplyst kunden om, at sådanne tilskyndelser betales til eller modtages fra tredjemand, har forpligtet sig til at give yderligere oplysninger på forespørgsel fra kunden og rent faktisk opfylder denne forpligtelse.
                  Meddelelse af oplysninger efter artikel 26 i resuméform kan være af generel karakter eller i form af standardiserede forretningsvilkår og -betingelser, forudsat at hver enkelt kunde modtager oplysningerne om den specifikke investeringsservice, og at oplysningerne giver kunden et tilstrækkeligt oplyst grundlag for at kunne træffe investeringsbeslutninger.
               
            
                  2.
               
               
                  En meddelelse af oplysninger i overensstemmelse med artikel 26, sidste afsnit, i direktiv 2006/73/EF indebærer en forpligtelse for investeringsselskabet til klart at angive, om og hvornår et gebyr, en provision eller en naturalieydelse ydes, hvilket skal ske på en omfattende, nøjagtig og forståelig måde, før den pågældende investeringsservice ydes eller accessoriske tjenesteydelser leveres. En almindelig oplysning om, at der er mulighed for, at et investeringsselskab modtager et gebyr, en provision eller en naturalieydelse fra tredjemand, er ikke tilstrækkelig til at opfylde kravet i direktivets artikel 26.
               
            
                  3.
               
               
                  Hvis gebyrernes eller provisionernes størrelse ikke kan konstateres, skal en korrekt oplysning i overensstemmelse med artikel 26, første afsnit, litra b), nr. i), i direktiv 2006/73/EF sætte kunden i stand til at beregne størrelsen af de gebyrer eller provisioner, som en tredjemand yder investeringsselskabet, således at kunden sættes i stand til at træffe en informeret investeringsbeslutning.
               
            
                  4.
               
               
                  Betingelserne i artikel 26, sidste afsnit, i direktiv 2006/73/EF for oplysninger om gebyrer, provisioner eller naturalieydelser i resuméform er ikke opfyldt, hvis investeringsselskabet forpligter sig til kun at give kunden yderligere oplysninger for en periode på 12 måneder, der går forud for forespørgslen.
               
            
                  5.
               
               
                  Det er ikke et krav efter EØS-retten, at bestemmelser i EØS-retten, der ikke er korrekt gennemført i national ret, tillægges direkte virkning. Den nationale ret er imidlertid i videst muligt omfang forpligtet til at opnå det resultat, der tilstræbes med EØS-retten, idet den fortolker national ret i overensstemmelse med EØS-retten.